હોટેલ પર પહોંચી, ચેક ઈન કરી, શોભાને ફોન કર્યો. એના સેલ ફોનની રિંગ વાગતી રહી. એ તો કદાચ હજી જાગી પણ નહીં હોય. મેં હોટેલની બારીના કાચમાંથી બહાર જોયું. ઝરમર વરસાદ વરસતો હતો. અમદાવાદમાં પણ કાલે મોડી સાંજથી ધોધમાર વરસવા લાગ્યો હતો. મારી ફ્લાઈટ સવારની હતી, છતાં મને થયું હતું, પાણી ભરાઈ જશે તો સમયસર એરપોર્ટ પર પહોંચી શકીશ નહીં. રાતે સાડાદસ પછી વરસાદ સાવ રહી ગયો હતો. વહેલી સવારે ચાર વાગ્યે ઘરેથી નીકળ્યો ત્યારે વાદળાં છંટાવા લાગ્યાં હતાં. હવે હૈદરાબાદમાં વરસાદ.